钦定古今图书集成/明伦汇编/氏族典/第348卷 > 周大礼
## 钦定古今图书集成/明伦汇编/氏族典/第348卷 > 周大礼

按《苏州府志》：“大礼字子和，昆山人。嘉靖壬辰进士，授
刑部主事。坐寿宁侯事，谪邓州同知，寻转南京工部
郎中，出知兴化府。会大饥，请仿赵清献《救荒书》，自舁
竹舆赍粟，随地赡之。时米价腾踊，所在有司平粜，大
礼独出令故高其价，商贩辐辏，价为立减。又兴木兰
障水之役，以备旱潦。凡缮陂二十馀里，饥民得粟益”
多。月严督里书稽核田赋，以清下户之产废而税存
者。以忧归，补山东登莱道，擢河南参政。库有羡金二
百，吏以例进。大礼叹曰：“尔知受羡有例，岂知不受羡
金为我例耶？”年六十七卒。